CELEX: 52020PC0828
Language: sk
Date: 2020-12-10
Title: Návrh NARIADENIE EURÓPSKEHO PARLAMENTU A RADY o určitých aspektoch bezpečnosti letectva vzhľadom na skončenie prechodného obdobia uvedeného v Dohode o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu

EURÓPSKA KOMISIA
            V Bruseli10. 12. 2020
            COM(2020) 828 final
            2020/0364(COD)
            Návrh
            NARIADENIE EURÓPSKEHO PARLAMENTU A RADY
            o určitých aspektoch bezpečnosti letectva vzhľadom na skončenie prechodného obdobia uvedeného v Dohode o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu
            (Text s významom pre EHP)
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               • 1.1.Dôvody a ciele návrhu
            
            
               Spojené kráľovstvo 1. februára 2020 podľa článku 50 Zmluvy o Európskej únii vystúpilo z Únie. Dohodu o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu
                  1
                (ďalej len „dohoda o vystúpení“) Únia uzavrela rozhodnutím Rady (EÚ) 2020/135
                  2
                a dohoda nadobudla platnosť 1. februára 2020. Prechodné obdobie uvedené v článku 126 dohody o vystúpení, počas ktorého sa na Spojené kráľovstvo a v ňom v súlade s článkom 127 uvedenej dohody naďalej uplatňuje právo Únie, sa končí 31. decembra 2020.
            
            
               Ak sa do konca prechodného obdobia nedosiahne dohoda o budúcom vzťahu, ktorá by sa vzťahovala na bezpečnosť letectva, vystúpenie Spojeného kráľovstva z Únie ovplyvní najmä platnosť osvedčení a preukazov spôsobilosti, ktoré podľa nariadenia (EÚ) 2018/1139
                  3
                a vykonávacích a delegovaných aktov prijatých na základe uvedeného nariadenia alebo nariadenia (ES) č. 216/2008
                  4
                vydala Agentúra Európskej únie pre bezpečnosť letectva (ďalej len „agentúra“) v mene Spojeného kráľovstva alebo určité projekčné organizácie so sídlom v Spojenom kráľovstve. 
            
            
               V oblasti bezpečnosti letectva môžu zainteresované strany vo väčšine prípadov zmierniť vplyv, ktorý na osvedčenia a schválenia má ukončenie prechodného obdobia, rôznymi opatreniami vrátane prechodu na orgán civilného letectva niektorého spomedzi členských štátov Únie alebo žiadosťou o osvedčenie pre tretie krajiny, ktoré vydá agentúra s účinnosťou od skončenia prechodného obdobia („skorá žiadosť“). Okrem toho sa podľa článku 41 dohody o vystúpení súčasti a zariadenia, v prípade ktorých osoba osvedčená príslušnými orgánmi Spojeného kráľovstva vydala platný certifikát zhody podľa pravidiel EÚ v oblasti bezpečnosti letectva, môžu používať v EÚ v súlade s uplatniteľnými ustanoveniami aj po skončení prechodného obdobia za predpokladu, že boli umiestnené na trh EÚ alebo Spojeného kráľovstva pred skončením prechodného obdobia.
            
            
               Na rozdiel od iných oblastí práva Únie však existujú prípady, keď nie je možné, aby fyzické a právnické osoby zmiernili neprimerané narušenia, ku ktorým došlo v Únii. Preto by Komisia mala navrhnúť opatrenia na zabezpečenie zachovania platnosti osvedčení v prípade určitých výrobkov leteckej techniky, súčastí, zariadení a podnikov.
            
            
               Pokiaľ ide o určité výrobky leteckej techniky („typové osvedčenia“) a podniky („schválenia organizácie“), Spojené kráľovstvo bude po skončení prechodného obdobia vo svojej jurisdikcii opätovne plniť úlohu „štátu projektovania“ podľa Dohovoru o medzinárodnom civilnom letectve. V súčasnosti až do 31. decembra 2020 tieto povinnosti plní Agentúra Európskej únie pre bezpečnosť letectva. 
            
            
               Preto treba vytvoriť riadený prechodný mechanizmus na zabezpečenie toho, aby sa dotknuté výrobky alebo projekty, ktoré osvedčila agentúra alebo projekčná organizácia certifikovaná agentúrou pred skončením prechodného obdobia, mohli naďalej používať v lietadlách Únie bez prerušenia. 
            
            
               Navrhovanými ustanoveniami sa nebudú znižovať požiadavky týkajúce sa výkonnosti v oblasti bezpečnosti alebo environmentálneho správania letectva v Únii. Návrh umožní výrobcom z Únie naďalej vyrábať svoje výrobky a prevádzkovateľom umožní pokračovať v prevádzke takýchto výrobkov v súlade s platnými požiadavkami práva Únie. Prerušenie týchto činností by spôsobilo značné sociálne a hospodárske problémy. Zabezpečením dodržiavania právnych predpisov EÚ zo strany organizácií sa týmto návrhom zaisťuje aj ochrana spotrebiteľov a občanov. 
            
            
               Tento akt je súčasťou balíka opatrení, ktoré v súčasnosti prijíma Komisia.
            
            
               • 1.2.Súlad s existujúcimi ustanoveniami v tejto oblasti politiky
            
            
               Toto navrhované nariadenie je určené ako lex specialis, ktorým by sa riešili niektoré dôsledky vyplývajúce z toho, že nariadenie (EÚ) 2018/1139 a vykonávacie a delegované akty prijaté na základe uvedeného nariadenia, ako aj na základe nariadenia (EÚ) č. 216/2008 sa už nebudú ďalej uplatňovať na Spojené kráľovstvo. Jeho ustanovenia sa obmedzujú na to, čo je potrebné na zabezpečenie riadeného prechodu na trh leteckej dopravy, ktorý už nezahŕňa Spojené kráľovstvo. Inak sa budú naďalej uplatňovať všeobecné ustanovenia uvedených aktov. Tento návrh je preto v úplnom súlade s existujúcimi právnymi predpismi a predovšetkým s nariadením (EÚ) 2018/1139.
            
            
               • 1.3.Súlad s ostatnými politikami Únie
            
            
               Návrh sa týka bezpečnosti letectva a dopĺňa nariadenie Únie (ES) 2018/1139, pričom sa konkrétne zaoberá situáciou, ktorá by nastala po skončení prechodného obdobia stanoveného v dohode o vystúpení, ak by sa do uvedeného dátumu neuzavrela a nezačala uplatňovať nijaká dohoda, ktorá by sa vzťahovala na otázky bezpečnosti letectva.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               • 2.1.Právny základ
            
            
               Právnym základom je článok 100 ods. 2 Zmluvy o fungovaní Európskej únie (ZFEÚ).
            
            
               • 2.2.Subsidiarita (v prípade inej ako výlučnej právomoci) 
            
         
         
            
               Keďže návrhom sa existujúce právo Únie dopĺňa o ustanovenia uľahčujúce jeho riadne uplatňovanie po skončení prechodného obdobia stanoveného v dohode o vystúpení, cieľ návrhu možno dosiahnuť len aktom na úrovni Únie.
            
            
               • 2.3.Proporcionalita
            
            
               Navrhované nariadenie sa považuje za primerané, pretože poskytuje obmedzený a potrebný súbor osobitných pravidiel v záujme riadeného prechodu na trh leteckej dopravy bez Spojeného kráľovstva, a tým umožňuje vyhnúť sa neprimeraným narušeniam. Nepresahuje rámec toho, čo je potrebné na dosiahnutie tohto cieľa, a vyhýba sa akýmkoľvek rozsiahlejším zmenám alebo stálym opatreniam.
            
            
               • 2.4.Výber nástroja
            
            
               Tento návrh obsahuje obmedzený súbor ustanovení na riešenie veľmi špecifickej a jednorazovej situácie. Preto sa považuje za vhodnejšie nemeniť nariadenie (EÚ) 2018/1139 a/alebo vykonávacie a delegované akty prijaté na jeho základe, ako aj na základe nariadenia (ES) č. 216/2008, ale zaviesť samostatný akt. Na bežné ustanovenia týkajúce sa dotknutých osvedčení a preukazov spôsobilosti sa vzťahuje nariadenie (EÚ) 2018/1139, ako aj podrobné pravidlá, ktoré prijala Komisia. Vzhľadom na uvedené skutočnosti, ako aj na naliehavosť záležitosti sa zdá, že jedinou adekvátnou formou právneho aktu je nariadenie Európskeho parlamentu a Rady.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               • 3.1.Hodnotenia ex post/kontroly vhodnosti existujúcich právnych predpisov
            
            
               Neuplatňuje sa z dôvodu výnimočnej a jedinečnej povahy udalosti vyžadujúcej si tento návrh.
            
            
               • 3.2.Konzultácie so zainteresovanými stranami
            
            
               Osobitné okolnosti rokovaní v súvislosti s dohodou o budúcom vzťahu Spojeného kráľovstva a Európskej únie a neustále sa vyvíjajúca situácia významne obmedzili možnosť uskutočniť verejnú konzultáciu o tomto návrhu. O problémoch vyplývajúcich zo skutočnosti, že prechodné obdobie stanovené v dohode o vystúpení sa skončí 31. decembra 2020, potrebe pripraviť sa na nevyhnutné zmeny od 1. januára 2021 a možných riešeniach však diskutovali rôzne zainteresované strany v oblasti letectva a zástupcovia členských štátov v kontexte prierezových a osobitných zasadnutí, ktoré sa konali v Bruseli a v členských štátoch.
            
            
               Spoločnou témou názorov, ktoré prezentovali rôzne zainteresované strany, bola potreba regulačného zásahu na obdobie po skončení prechodného obdobia v špecifických oblastiach, kde zainteresované strany nemôžu prijať vlastné krízové opatrenia na zmiernenie škodlivého vplyvu v prípade, že sa so Spojeným kráľovstvom neuzavrie dohoda, ktorá by obsahovala potrebné ustanovenia o bezpečnosti letectva. Najmä podniky, ktoré vyrábajú a prevádzkujú lietadlá alebo ktoré vykonávajú údržbu lietadiel, zdôraznili, že ich prevádzka v Únii by sa mohla zastaviť, ak by sa po skončení prechodného obdobia neuplatňovali žiadne primerané opatrenia. Ako najväčší problém sa javí strata platnosti mnohých osvedčení, ktoré vydala agentúra alebo projekčné organizácie schválené agentúrou, a to podľa právneho rámca Únie. Viaceré zainteresované strany zdôraznili, že mnohé komponenty používané v lietadlách (napr. motory pre veľké lietadlá prevádzkované leteckými spoločnosťami) vyrába na celom svete len obmedzený počet výrobcov. Charakter moderného spôsobu prevádzkovania a výroby orientovaného na aktuálnu potrebu znamená, že ak sa príslušné osvedčenia o bezpečnosti stanú neplatnými, nebude možné pokračovať v prevádzke. 
            
            
               • 3.3.Získavanie a využívanie expertízy
            
            
               Najprv sa uskutočnila interná právna a technická analýza a tieto informácie sa potom ďalej analyzovali a overovali v spolupráci s technickými expertmi Agentúry Európskej únie pre bezpečnosť letectva („agentúra“) s cieľom zabezpečiť, aby navrhované opatrenie splnilo stanovený účel a bolo zároveň obmedzené na to, čo je nevyhnutne potrebné.
            
            
               • 3.4.Posúdenie vplyvu
            
            
               Posúdenie vplyvu nie je potrebné vzhľadom na výnimočnú povahu situácie a obmedzený počet osvedčení pôvodne vydaných podľa právneho rámca Únie, na ktoré sa majú uplatňovať príslušné osobitné opatrenia. Nie sú k dispozícii žiadne politické možnosti, ktoré by sa podstatne líšili od navrhovanej politiky.
            
            
               • 3.5.Základné práva
            
            
               Návrh nemá žiaden vplyv na uplatňovanie ani ochranu základných práv.
            
            
               4.VPLYV NA ROZPOČET
            
            
               Neuplatňuje sa.
            
            
               5.ĎALŠIE PRVKY
            
         
         
            
               • 5.1.Plány vykonávania, spôsob monitorovania, hodnotenia a podávania správ
            
            
               Neuplatňuje sa vzhľadom na prechodný charakter navrhovaného opatrenia.
            
            
               • 5.2.Podrobné vysvetlenie konkrétnych ustanovení návrhu
            
            
               Článok 1
            
            
               V tomto článku sa vymedzuje rozsah pôsobnosti nariadenia, ktorý sa obmedzuje na osvedčenia projektov, v prípade ktorých Spojené kráľovstvo prevezme úlohu štátu projektovania a ktorým agentúra nedokáže okamžite vydať osvedčenia tretej krajiny.
            
            
               Článok 2
            
            
               Keďže rozsah pôsobnosti nariadenia je obmedzený na určité osvedčenia, ktoré sa riadia nariadením (EÚ) 2018/1139, mali by sa uplatňovať vymedzenia pojmov stanovené v uvedenom nariadení a vo vykonávacích a delegovaných aktoch prijatých na základe nariadenia (ES) č. 216/2008. Práve to sa stanovuje v článku 2.
            
            
               Článok 3
            
            
               V článku 3 sa stanovuje, že osvedčenia uvedené v prílohe sa považujú za vydané s účinnosťou od prvého dňa nasledujúceho po dni uplynutia prechodného obdobia. Príslušné osvedčenia pôvodne vydala agentúra, ktorá plnila funkcie štátu projektovania, alebo projekčná organizácia certifikovaná agentúrou. Po skončení prechodného obdobia ich Spojené kráľovstvo bude považovať za osvedčenia vydané Spojeným kráľovstvom ako štátom projektovania alebo projekčnou organizáciou, ktorú osvedčil tento štát. Pozícia stanovená v článku 3 sa bude od rovnakého dátumu týkať agentúry ako orgánu plniaceho funkcie štátu registrácie.
            
            
               Článok 4
            
            
               V tomto článku sa stanovuje, že na osvedčenia a subjekty, ktoré sú držiteľmi týchto osvedčení, sa naďalej vzťahuje právo Únie, najmä pokiaľ ide o možnosť agentúry vykonávať nad nimi dohľad a uplatniteľné pravidlá týkajúce sa osvedčovania výrobkov.
            
            
               Článok 5
            
            
               Vzhľadom na krátky časový rámec, ktorý je k dispozícii na prijatie tohto nariadenia, je dôležité, aby toto nariadenie nadobudlo účinnosť čo najskôr po uverejnení, ale malo by sa uplatňovať až od okamihu skončenia prechodného obdobia stanoveného v dohode o vystúpení za predpokladu, že sa neuzavrie dohoda, ktorá by sa vzťahovala na záležitosti civilného letectva a osobitné osvedčenia, ktorými sa zaoberá toto nariadenie. 
            
            
            
               2020/0364 (COD)
            
            
               Návrh
            
            
               NARIADENIE EURÓPSKEHO PARLAMENTU A RADY
            
            
               o určitých aspektoch bezpečnosti letectva vzhľadom na skončenie prechodného obdobia uvedeného v Dohode o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu
            
            
               (Text s významom pre EHP)
            
            
               EURÓPSKY PARLAMENT A RADA EURÓPSKEJ ÚNIE,
            
         
         
            
               so zreteľom na Zmluvu o fungovaní Európskej únie, a najmä na jej článok 100 ods. 2,
            
            
               so zreteľom na návrh Európskej komisie,
            
            
               po postúpení návrhu legislatívneho aktu národným parlamentom,
            
            
               so zreteľom na stanovisko Európskeho hospodárskeho a sociálneho výboru
                  5
               , 
            
            
               so zreteľom na stanovisko Výboru regiónov
                  6
               , 
            
            
               konajúc v súlade s riadnym legislatívnym postupom,
            
            
               keďže:
            
            
               (1)Únia uzavrela rozhodnutím Rady (EÚ) 2020/135 Dohodu o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu
                  7
                (ďalej len „dohoda o vystúpení“)
                  8
               , ktorá nadobudla platnosť 1. februára 2020. Prechodné obdobie uvedené v článku 126 dohody o vystúpení, počas ktorého sa na Spojené kráľovstvo a v ňom v súlade s článkom 127 uvedenej dohody naďalej uplatňuje právo Únie, sa končí 31. decembra 2020. 
            
            
               (2)Hlavným cieľom nariadenia Európskeho parlamentu a Rady (EÚ) 2018/1139
                  9
                je dosiahnuť a udržať vysokú a jednotnú úroveň bezpečnosti letectva v Únii. Na tento účel bol vytvorený systém osvedčení pre rôzne letecké činnosti s cieľom dosiahnuť požadovanú úroveň bezpečnosti a umožniť potrebné overenia a vzájomné uznávanie vydaných osvedčení.
            
            
               (3)V oblasti bezpečnosti letectva môžu dôsledky, ktoré by na osvedčenia a schválenia malo skončenie prechodného obdobia, ak by sa neuzavrela dohoda, ktorou by sa stanovil nový vzťah medzi Úniou a Spojeným kráľovstvom v oblasti bezpečnosti letectva, riešiť mnohé zainteresované strany formou rôznych opatrení. Medzi tieto opatrenia patrí prechod na orgán civilného letectva jedného z členských štátov a možnosť podať ešte pred skončením prechodného obdobia žiadosť o osvedčenie vydané Agentúrou Európskej únie pre bezpečnosť letectva (ďalej len „agentúra“), ktoré by sa uplatňovalo odo dňa nasledujúceho po skončení prechodného obdobia. 
            
            
               (4)V prípade niektorých osvedčení je však potrebné zaviesť na riešenie uvedených dôsledkov osobitné opatrenia. Týka sa to najmä osvedčení projektu, ktoré pred skončením prechodného obdobia vydala agentúra projekčným organizáciám s hlavným miestom podnikateľskej činnosti v Spojenom kráľovstve alebo takéto projekčné organizácie schválené agentúrou. Agentúra do uvedeného dátumu vykonávala v mene Spojeného kráľovstva funkcie a úlohy „štátu projektovania“ podľa Dohovoru o medzinárodnom civilnom letectve a jeho príloh, ako sa stanovuje v článku 77 ods. 1 nariadenia (EÚ) 2018/1139. Po skončení prechodného obdobia prevezme tieto funkcie a úlohy „štátu projektovania“ vo vzťahu k Spojenému kráľovstvu orgán civilného letectva Spojeného kráľovstva. S cieľom zohľadniť túto zmenu Spojené kráľovstvo prijalo právne predpisy, ktorými sa s účinnosťou od skončenia prechodného obdobia považujú osvedčenia projektu vydané pred prechodným obdobím za vydané podľa právnych predpisov Spojeného kráľovstva.
            
            
               (5)Na strane Únie treba prijať osobitné opatrenia na zabezpečenie toho, aby sa na projekty, na ktoré sa vzťahujú uvedené osvedčenia, naďalej vzťahovali osvedčenia patriace do pôsobnosti nariadenia (EÚ) 2018/1139, pokiaľ ide o lietadlá registrované v Únii. Opatrenia by mali príslušným prevádzkovateľom lietadiel umožniť, aby mohli naďalej používať predmetné výrobky. Preto treba stanoviť, aby sa agentúra alebo prípadne ňou schválené projekčné organizácie považovali za organizácie, ktoré vydali osvedčenia vzťahujúce sa na tieto projekty s účinnosťou odo dňa nasledujúceho po skončení prechodného obdobia. V nariadení (EÚ) 2018/1139 a v príslušných aktoch Komisie sa uvažuje o takýchto osvedčeniach vydaných na základe toho, že príslušné lietadlo je registrované v členskom štáte, aj keď je štátom projektovania tretia krajina.
            
            
               (6)Malo by sa objasniť, že na uvedené osvedčenia sa vzťahujú príslušné pravidlá stanovené v nariadení (EÚ) 2018/1139 a príslušných vykonávacích a delegovaných aktoch prijatých na jeho základe alebo v nariadení Európskeho parlamentu a Rady (ES) č. 216/2008
                  10
               , najmä pravidlá uplatniteľné na osvedčovanie projektov a povinné informácie o zachovaní letovej spôsobilosti.
            
            
               (7)Vzhľadom na naliehavosť spôsobenú skončením prechodného obdobia je vhodné stanoviť výnimku z osemtýždňovej lehoty uvedenej v článku 4 Protokolu č. 1 o úlohe národných parlamentov v Európskej únii, ktorý je pripojený k Zmluve o Európskej únii, Zmluve o fungovaní Európskej únie a Zmluve o založení Európskeho spoločenstva pre atómovú energiu.
            
            
               (8)Ustanovenia tohto nariadenia by mali nadobudnúť účinnosť čo najskôr a mali by sa uplatňovať odo dňa nasledujúceho po dni skončenia prechodného obdobia, pokiaľ do uvedeného dátumu nenadobudne platnosť dohoda medzi Európskou úniou a Spojeným kráľovstvom, ktorá by upravovala otázky bezpečnosti civilného letectva týkajúce sa osvedčení projektov, na ktoré sa vzťahuje toto nariadenie,
            
            
               PRIJALI TOTO NARIADENIE:
            
            
               Článok 1
            
            
               Predmet úpravy a rozsah pôsobnosti
            
            
               1.V tomto nariadení sa stanovujú osobitné ustanovenia vzhľadom na uplynutie prechodného obdobia uvedeného v článku 126 dohody o vystúpení v súvislosti s určitými osvedčeniami v oblasti bezpečnosti letectva vydanými podľa nariadenia (ES) č. 216/2008 alebo podľa nariadenia (EÚ) 2018/1139 fyzickým a právnickým osobám, ktoré majú hlavné miesto podnikateľskej činnosti v Spojenom kráľovstve Veľkej Británie a Severného Írska (ďalej len „Spojené kráľovstvo“).
            
            
               2.Toto nariadenie sa vzťahuje na osvedčenia uvedené v prílohe, ktoré sú platné v deň predchádzajúci dňu uplatňovania tohto nariadenia a ktoré vydala agentúra fyzickým alebo právnickým osobám, ktoré majú hlavné miesto podnikateľskej činnosti v Spojenom kráľovstve, alebo ktoré vydala projekčná organizácia, ktorá má hlavné miesto podnikateľskej činnosti v Spojenom kráľovstve. Uplatňuje sa len na lietadlá registrované v Únii.
            
         
         
            
               Článok 2
            
            
               Vymedzenie pojmov
            
            
               Na účely tohto nariadenia sa uplatňujú vymedzenia pojmov nariadenia (EÚ) 2018/1139 a delegovaných a vykonávacích aktov prijatých na základe uvedeného nariadenia a na základe nariadenia (ES) č. 216/2008.
            
            
               Článok 3
            
            
               Platnosť osvedčení
            
            
               Osvedčenia uvedené v článku 1 ods. 2 sa považujú za vydané s účinnosťou od dátumu uvedeného v článku 5 ods. 2:
            
            
               1.agentúrou, pokiaľ ide o osvedčenia uvedené v článku 1 ods. 2, ktoré vydala agentúra;
            
            
               2.organizáciou schválenou agentúrou, pokiaľ ide o osvedčenia uvedené v článku 1 ods. 2, ktoré vydala projekčná organizácia schválená agentúrou. 
            
            
               Článok 4
            
            
               Pravidlá a povinnosti týkajúce sa osvedčení, na ktoré sa vzťahuje článok 3 
            
            
               Osvedčenia, na ktoré sa vzťahuje článok 3 tohto nariadenia, podliehajú pravidlám, ktoré sa na ne uplatňujú v súlade s nariadením (EÚ) 2018/1139 a v súlade s vykonávacími a delegovanými aktmi prijatými na jeho základe alebo na základe nariadenia (ES) č. 216/2008, najmä v súlade s nariadením Komisie (EÚ) č. 748/2012
                  11
               . Agentúra má právomoci stanovené v nariadení (EÚ) 2018/1139 a v príslušných vykonávacích a delegovaných aktoch prijatých na základe uvedeného nariadenia a na základe nariadenia (ES) č. 216/2008, pokiaľ ide o subjekty, ktoré majú hlavné miesto podnikateľskej činnosti v tretej krajine.
            
            
               Článok 5
            
            
               Nadobudnutie účinnosti a uplatňovanie
            
            
               1.Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            
            
               2.Toto nariadenie sa uplatňuje odo dňa nasledujúceho po dni, ktorým sa právo Únie prestane uplatňovať na Spojené kráľovstvo podľa článkov 126 a 127 dohody o vystúpení.
            
            
               3.Toto nariadenie sa neuplatňuje, ak do dátumu uvedeného v odseku 2 tohto článku nadobudne platnosť dohoda medzi Európskou úniou a Spojeným kráľovstvom upravujúca otázky bezpečnosti civilného letectva týkajúce sa osvedčení uvedených v článku 1 ods. 2 tohto nariadenia.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli
            
            
               
                  Za Európsky parlament
                        Za Radu
               
               
                  predseda
                        predseda
               
            
         
         
            
                  
                     (1)
                  
                        Ú. v. EÚ L 29, 31.1.2020, s. 7.
               
               
                  
                     (2)
                  
                        Rozhodnutie Rady (EÚ) 2020/135 z 30. januára 2020 o uzavretí Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ L 29, 31.1.2020, s. 1).
               
               
                  
                     (3)
                  
                        Nariadenie Európskeho parlamentu a Rady (EÚ) 2018/1139 zo 4. júla 2018 o spoločných pravidlách v oblasti civilného letectva, ktorým sa zriaďuje Agentúra Európskej únie pre bezpečnosť letectva a ktorým sa menia nariadenia Európskeho parlamentu a Rady (ES) č. 2111/2005, (ES) č. 1008/2008, (EÚ) č. 996/2010, (EÚ) č. 376/2014 a smernice Európskeho parlamentu a Rady 2014/30/EÚ a 2014/53/EÚ a zrušujú nariadenia Európskeho parlamentu a Rady (ES) č. 552/2004 a (ES) č. 216/2008 a nariadenie Rady (EHS) č. 3922/91 (Ú. v. EÚ L 212, 22.8.2018, s. 1).
               
               
                  
                     (4)
                  
                        Nariadenie Európskeho parlamentu a Rady (EÚ) č. 216/2008 z 20. februára 2008 o spoločných pravidlách v oblasti civilného letectva a o zriadení Európskej agentúry pre bezpečnosť letectva, ktorým sa zrušuje smernica Rady 91/670/EHS, nariadenie (ES) č. 1592/2002 a smernica 2004/36/ES (Ú. v. EÚ L 79, 19.3.2008, s. 1).
               
               
                  
                     (5)
                  
                        Ú. v. EÚ C ..., ..., s. ....
               
               
                  
                     (6)
                  
                        Ú. v. EÚ L 29, 31.1.2020, s. 7.
               
               
                  
                     (7)
                  
                        Rozhodnutie Rady (EÚ) 2020/135 z 30. januára 2020 o uzavretí Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ L 29, 31.1.2020, s. 1).
               
               
                  
                     (8)
                  
                        Nariadenie Európskeho parlamentu a Rady (EÚ) 2018/1139 zo 4. júla 2018 o spoločných pravidlách v oblasti civilného letectva, ktorým sa zriaďuje Agentúra Európskej únie pre bezpečnosť letectva a ktorým sa menia nariadenia Európskeho parlamentu a Rady (ES) č. 2111/2005, (ES) č. 1008/2008, (EÚ) č. 996/2010, (EÚ) č. 376/2014 a smernice Európskeho parlamentu a Rady 2014/30/EÚ a 2014/53/EÚ a zrušujú nariadenia Európskeho parlamentu a Rady (ES) č. 552/2004 a (ES) č. 216/2008 a nariadenie Rady (EHS) č. 3922/91 (
                  
                     Ú. v. EÚ L 212, 22.8.2018, s. 1
                  
                  ).
               
               
                  
                     (9)
                  
                        Nariadenie Európskeho parlamentu a Rady (ES) č. 216/2008 z 20. februára 2008 o spoločných pravidlách v oblasti civilného letectva a o zriadení Európskej agentúry pre bezpečnosť letectva, ktorým sa zrušuje smernica Rady 91/670/EHS, nariadenie (ES) č. 1592/2002 a smernica 2004/36/ES (
                  
                     Ú. v. EÚ L 79, 19.3.2008, s. 1
                  
                  ).
               
               
                  
                     (10)
                  
                        Nariadenie Komisie (EÚ) č. 748/2012 z 3. augusta 2012 stanovujúce vykonávacie pravidlá osvedčovania letovej spôsobilosti a environmentálneho osvedčovania lietadiel a prislúchajúcich výrobkov, častí a zariadení, ako aj osvedčovania projekčných a výrobných organizácií (Ú. v. EÚ L 224, 21.8.2012, s. 1).
               
            
      
    ---documentbreak--- 
      
         
               EURÓPSKA KOMISIA
            V Bruseli10. 12. 2020
            COM(2020) 828 final
            PRÍLOHA
            k
            NARIADENIU EURÓPSKEHO PARLAMENTU A RADY
            o určitých aspektoch bezpečnosti letectva vzhľadom na skončenie prechodného obdobia uvedeného v Dohode o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu
            
               
         
         
            
               ZOZNAM OSVEDČENÍ UVEDENÝCH V ČLÁNKU 1
            
            
            
                     
                        1.
                     
                  
                  
                     
                        1.Nariadenie Komisie (EÚ) č. 748/2012
                           1
                        , príloha I, časť 21, oddiel A, podčasť B (typové osvedčenia a obmedzené typové osvedčenia);
                     
                  
               
                     
                        2.nariadenie (EÚ) č. 748/2012, príloha I, časť 21, oddiel A, podčasť D (zmeny typových osvedčení a obmedzených typových osvedčení);
                     
                  
               
                     
                        3.nariadenie (EÚ) č. 748/2012, príloha I, časť 21, oddiel A, podčasť E (doplnkové typové osvedčenia);
                     
                  
               
                     
                        4.nariadenie (EÚ) č. 748/2012, príloha I, časť 21, oddiel A, podčasť M (opravy);
                     
                  
               
                     
                        5.nariadenie (EÚ) č. 748/2012, príloha I, časť 21, oddiel A, podčasť O (Európske technické štandardné schválenia);
                     
                  
               
                     
                        6.nariadenie (EÚ) č. 748/2012, príloha I, časť 21, oddiel A, podčasť J (povolenia organizácie na projektovanie).
                     
                  
               
         
         
            
                  
                     (1)
                  
                        Nariadenie Komisie (EÚ) č. 748/2012 z 3. augusta 2012 stanovujúce vykonávacie pravidlá osvedčovania letovej spôsobilosti a environmentálneho osvedčovania lietadiel a prislúchajúcich výrobkov, častí a zariadení, ako aj osvedčovania projekčných a výrobných organizácií (
                  
                     Ú. v. EÚ L 224, 21.8.2012, s. 1
                  
                  ).